

Komuna e Klinës

Kuvendi i Komunës

01Nr\_\_\_\_\_\_\_\_\_\_\_\_/2018

Klinë, 21. 09. 2018

EKSTRAT-PROCESVERBAL

I Seancës së VIII të rregullt, të punës së Kuvendit të Komunës së Klinës, mbajtur më 21. 09. 2018, filluar në ora 10:00, në sallën e Kuvendit të Komunës.

Rendit të Ditës:

1. Arsyetim i mungesave,

2. Shqyrtimi dhe miratimi i procesverbalit të seancës së kaluar,

3. Pyetje dhe përgjigjeje,

4. Shqyrtimi dhe miratimi I rekomandimeve të Komitetit për Politikë dhe Financa,

5. Shqyrtimi dhe miratimi i Draft-Buxhetit të Komunës 2019-2021 (ref. Drejtoria e FEZH),

6. Shqyrtimi dhe miratimi i Propozim-vendimit për vënien në Diskutim publik të ndryshimeve, harmonizimit dhe spastrimit të Rregullores për Tarifa, Ngarkesa dhe Gjoba Komunale, Dhjetor/2014 (ref. Drejtoria e FEZH),

7. Shqyrtimi dhe miratimi I Propozim-vendimit për rialokim të mjeteve për projekte kapitale nga buxheti 2018,

8. Shqyrtimi dhe miratimi I Propozim-vendimit të Degës Nisma Socialdemokrate në Klinë, për zëvendësimin e dy anëtarëve në Komitetin për Arsim, Kulturë, Rini dhe Sport dhe Komitetin për Pronë dhe anulimin e Vendimit 01 Nr.06-4742/2018 të dt. 06. 07. 2018,

9. Rishqyrtim i Vendimit për Caktimin e lokacionit për ndërtimin e Çerdhës së fëmijëve në zonën Kadastrale Deiq, Komuna e Klinës sipas shkresës së MAPL.

Seancën e rregullt të VIII më radhë e hapi kryesuesi i Kuvendit të Komunës, z. Fadil Gashi, i cili në hapje të kësaj seance tha: “Po e hapim seancën e rregullt të KK të Komunës me shpresë dhe besim se keni pas kohë të mjaftueshme për pushim, për relaksim dhe për akumulim të energjive. Ne pritem ata 15 minuta akademik që po quhen, unë besoj që materialin, ftesën, e keni marrë me kohë. Edhe një kërkesë e keni përpara, ju lutem që të konsultoheni. Është një ndryshim nga materiali që keni marrë më herët , për alokim të mjeteve nga drejtoria për Buxhet dhe Financa.

Më lejoni që të përshëndes në emër të Kuvendit dhe në emrin tim, kryetarin e Komunës, z. Zenun Elezaj, përshëndes OSBE, Komandantin e Policisë, OJQ, Mediet, qytetarët e pranishëm, drejtorët e drejtorive, gjithë ju anëtarë të Kuvendit.

Unë po hy në rend të ditës. Ju e keni rendin e ditës. Konfirmoj që prezent jemi 17 anëtarë të Kuvendit. Nuk kam një konfirmim tjetër. Hapi debat për rendin e ditës. Nëse ka dikush diçka për të debatuar për Rendin e ditës le të urdhërojë. A ka ndokush që dëshiron të debatoj për rendin e ditës? Nëse s`ka asnjë atëherë unë e vejë në votim për aprovim .

**Me 17 vota për, kundër asnjë, abstenim asnjë, miratohet Rendi i Ditës.**

**Pika e 1-rë: Arsyetim i mungesave.**

Kryesuesi Fadil Gashi , Edhe një herë e konfirmon se nuk ka asnjë informim për mungesa të anëtarëve të Kuvendit për këtë seancë.

**Pika 2-të: Shqyrtimi dhe miratimi i procesverbalit të seancës së kaluar.**

Kryesuesi Fadil Gashi hap debat për këtë pikë dhe fjalën e merr Gjokë Lleshaj, anëtar i KK nga radhët e IPK.

**Z. Gjokë Lleshaj,** pasi falënderon kryesuesin për fjalën e dhënë, përshëndet të pranishmit dhe vazhdon duke thënë: “Kemi biseduar shpeshherë për këto çështje dhe vërtete po ka gabime shumë të mëdha në proces. Edhe emrat e mbiemrat po gabohen. Unë edhe në mbledhjen e kaluar kam theksuar se te paktën emrat e mbiemrat tanë mos të gabohen. Faleminderit!” (Një fjali e shkurtër është heq nga procesi me kërkesën e Kryesuesit).

**Z. Valmir Bacaj:** “Vërtetë kjo çështja e procesverbalit po behët problematike prej seance në seancë. Nuk do të merrja fjalën për me theksua gabime në procesverbal, sepse jemi mësuar me to tashmë, por nuk më ka ndodhë që diskutimi im të mos shkruhet fare në procesverbal. Ka qenë qëndrim i grupit Kuvendar të Aleancës që e kam prezantuar unë dhe nuk ekziston fare në procesverbal. Procesverbalet janë dokumente mjaft të rëndësishme, të cilët mund të përdoren edhe pas një kohe dhe kisha kërkuar që kjo çështje të merret më seriozisht dhe personi që punësohet ose e merr përsipër këtë punë me i rishikuar edhe njëherë procesverbalet edhe të seancave të kaluara dhe me u pasqyrua drejt fjalimet. Kështu nëse vazhdohet është problematikë” theksoi anëtari Bacaj.

**Znj. Xhezide Trepça-Gashi:** “Përshëndetje Kryesues, kolegë, anëtarë të Kuvendit dhe gjithë të pranishëm në sallë! Edhe unë e ndaj të njëjtin shqetësim për procesverbalin e seancës së kaluar. Kërkoj të respektohet identiteti personal qysh jemi të shënuar në letërnjoftim, emri dhe mbiemri i plotë. Të mos hiqet as “Trepça” as “Gashi”. Kërkojë nga procesmbajtësi që ta respektoj këtë vendim. Po ashtu ndaj vërejtje të njëjta me Valmir Bacaj për procesverbal”, theksoi anëtarja Trepça-Gashi.

**Z. Enver Berisha: “**Përshëndetje Kryetar i Komunës, Kryesues, ju kolegë, gjithë të pranishëm! Në radhë të parë kërkojmë falje për vonesën që e bëmë për pak minuta. Edhe pse jam i vetëdijshëm për pikën e rendit të ditës por unë paraprakisht në emër të grupit kërkoj një përgjigjeje nga Kryetari i Komunës rreth obligimit që ka marrë në raport me qëndrimin rreth deklaratës së Nënkryetarit të Komunës lidhur me deklaratën e tij për të ndjerin Adem Demaçi. Deri me sot s`ka ndonjë konfirmim. Dua ta di si subjekt politik cili është qëndrimi dhe çfarë masa ka parapa ose ndërmarrë. Dhe, e dyta në lidhje me procesverbalin po hyjmë në temë. Realisht ka pasur gabime e ka pasur devijime prej themelimit në vitin 2000 e këndej, por çfarë ka ndodhë në këtë kohë rreth procesverbalit është tepër e veçantë. Është krejtësisht banale, bile - bile ndoshta është mirë një….. a thua për kë po flasim ne, pse po flasim ne, a duhet me qenë kjo asamble dhe ky auditorium edhe qytetarët të njoftuar me qëndrimet tona, me deklaratat tona, me propozimet tona. Realisht nga kjo kurrgjë s`ka. Unë kujtoj që është shqetësim i të gjitha grupeve, prandaj ose ndërmerrni diçka ose po e mbajmë seancën veç me incizime dhe s`po mbajmë letra fare se për më letra dijeni që bash askund nuk jeni. S`po dua me e ngucë askënd, me e fye askënd, por e di që ka mundësi, ka kapacitet, ka njerëz që munden me i ra në fije kësaj pune, kohë ka mjaftë pasi që një muaj ditë është në pyetje me e përpiluar një proces verbal, prandaj, Kryetar, t’u kisha lutur me ndërhy dhe me pa pse po ndodhë kështu dhe a ka mundësi me e përmirësuar”, shtoi anëtari Berisha.

**Z. Fadil Gashi, Kryesues:** !Faleminderit! Besoj që përgjigjeje e parë e merr kur të kalojmë në “Pyetje-përgjigjeje”, ndërsa për këtë të dytën po ju informoj ju dhe gjithë Kuvendin se është i treti person që sot është duke e mbajurt procesverbalin e seancës. Sot ka filluar Skënder Behramaj, besoj që kanë me u zvogëluar pakënaqësitë. Nëse ka dikush tjetër për të debatuar për procesverbal, le të urdhërojë. Nëse nuk ka, kush është që të miratohet procesi me krejt këto vërejtje e sugjerime që u dhanë për të?”

**Pas vënies në votim të procesverbalit të seancës së kaluar me gjitha vërejtjet e thëna, me 26 vota për aprovohet procesverbali.**

**Pika e 3-të: Pyetje dhe përgjigjeje**

Kryesuesi, Fadil Gashi, shpjegon se në këtë pikë, pyetja e parë është e bërë nga Asamblisti Enver Berisha dhe lutet Kryetarit të Komunës të përgjigjët.

**Z. Zenun Elezaj (Kryetar i Komunës):** “Faleminderit Kryesues, përshëndetje për anëtarët e kuvendit, komandant i Policisë, OJQ, përfaqësues i OSBE, KFOR.

Enver, besoj që kemi biseduar por më thënë të drejtën, unë kam kërkuar nga Besimi- nënkryetari, që të kërkon falje sepse ka qenë një gabim. Besoj që të gjithë ne jemi pajtuar që ajo ka qenë një gabim dhe ai ka kërkuar falje. Unë pak jam konsultuar edhe me nivele të tjera por mendoj që kërkim falja është arsye e mjaftueshme për më e tejkalua këtë problem.

**Z. Fadil Gashi, Kryesues: “**Pyetje tjetër? Tunë Dedaj, Enver Gashi, Esat Raci, Gjokë Lleshaj. S`ka pyetje të tjera”.

**Z. Tunë Dedaj: “**Përshëndetje Kryetar i Komunës, Zenun Elezi, përshëndetje kryesues, përshëndetje kom. i Policisë, OSBE, KFOR, të gjithë të pranishmit. Unë pata dy kërkesa. Një për Drejtorin e Shërbimeve Publike, edhe pse nuk qenka këtu, me siguri kanë me ja përcjellë. Është një kërkesë e punëtorëve të Shkollës së Mesme Teknike, që të vendoset ndriçimi në atë pjesë të rrugës pasi që rruga është në terr, fare e pandriçueshme. Dhe, kërkesa e dytë për drejtorin e Inspektorëve që të vendoset një tabelë tek lagja LLESHAJ, është rruga e pa kryer. Banorët kanë kërkuar disa herë me u vendosë kjo tabelë e që kurrë nuk është vendosë deri tani. Në emër të tyre unë kërkoj që ajo tabelë të vendoset”, pohoi anëtari Dedaj.

**Z. Enver Gashi: “**Përshëndetje Kryetar, Kryesues, gjithë të pranishmit! Kam një pyetje për drejtorinë e Urbanizmit: Rruga e shkollës “Emin Duraku” në Sferkë, është një rrugë shumë e ngushtë. Nuk ka trotuar, shenja sinjalizuese, kufizim të shpejtësisë së automjeteve. Kanë ndodhë raste shumë të rënda për nxënësit. Pyetja: Kur do të bëhet zgjerimi i kësaj rruge dhe a keni një projekt më të shpejt për këtë?- shtroi pyetjen anëtari Gashi.

**Z. Lorenc Marleku (Drejtor i Urbanizmit): “**Përshëndetje për të gjithë! Po, ke të drejtë për shqetësimin. Ne e kemi pa atë rrugë prej fillimit. Kemi dashur për ta rregullua mirë edhe atë rrugë edhe shumë rrugë në Sferkë me atë buxhet që e kemi pasur të dedikuar por e kemi investuar krejt në shkollë. D.m.th, rrugës së shkollës, trotuarit, me gjitha parametrat, një rrugë normale që fëmijët të shkojnë në shkollë. Edhe oborrin e shkollës me e rregullua që mos të ketë baltë. Tenderimi ka përfunduar dhe brenda 10 ditëve do të fillojnë punimet”, sqaroi drejtori Marleku.

**Z. Esat Raci:** “Faleminderit kryesues, përshëndetje Kryetar dhe gjithë të pranishmit! Pyetja është për drejtorin e urbanizmit: Çka është në pyetje me rrugën Ujmirë-Pogragjë? Ku është ngecja? Viti po kalon dhe punimet për pjesën e dytë të rrugës apo shtresën e dytë të rrugës kurrgjë nuk është punuar. Edhe pjesa tjetër e rrugës prej shkollës “Tre Dëshmorët” deri te lagja e Qupevëve, fare s`ka filluar. Duke e pas parasysh ai projekt ka qenë projekt i vitit të kaluar dhe plani dinamik ka qenë që të kryhet për këtë vit. Ku janë defektet? A është në pyetje që ju nuk po dini me i bërë kërkesat në qeveri apo çka është në pyetje? Ju faleminderit!- shtoi anëtari Raci.

**Z. Zenun Elezaj ( Kryetar i Komunës):** Rruga është ajo që ju e dini se ka mbetur vitin e kaluar pa u krye. Ne si qeverisje tani, kemi vërejtje dhe kompania duhet t’i bëjë përmirësimet nga viti i kaluar. Po presim që ditëve në vijim me fillua. Keni të drejtë për shqetësimin. Ndërsa, për pjesën tjetër të rrugës që e përmendet, janë tërhequr mjetet për vitin e kaluar dhe nuk janë kthye. Unë e kam bërë angazhimin e nevojshëm dhe po presim tani që me ridestinim të mjeteve me na u kthye një pjesë për me pasur mundësi me hapë procedurat e tenderimit. Pra, po presim që në fillim të tetorit me ridestinim të mjeteve me na u dhënë mundësia, kërkesat i kemi bërë të vazhdueshme. Nga viti i kaluar ne nuk kemi trashëguar mjete për atë pjesë të rrugës që duhet për ta tenderuar tani”, theksoi Kryetari Elezaj.

**Z. Gjokë Lleshaj:** “Edhe pse nuk është këtu drejtori i Shërbimeve Publike, pyetjen e kisha për të dhe po e bëj. Një shqetësim i madh i qytetarëve është ndërprerja e energjisë elektrike kohë e pa kohë. Kur them kohë e pa kohë, prej 09 deri në 16:00 ose deri ne 18:00. Ka një kohë të gjatë që ne nuk kemi energji elektrike. Mos ta marrim vetëm një rajon, por gjithandej. Kërkoj prej juve të dimë se sa do të zgjasë kjo gjendje? Të paktën t’i njoftoni qytetarët se sa do të zgjasë kjo situatë. E di që nuk është përgjegjësi krejt e juaja, sepse këtë çështje e ka një kompani private, por të paktën me pasur mundësi me e shtyer këtë problem drejt zgjidhjes”, tha anëtari Lleshaj.

**Z. Zenun Elezaj ( Kryetar i Komunës):** “Unë besoj që edhe ju e dini që është përgjegjësi e KEDS-it, por nuk ka munguar angazhimi nga ana e Komunës për këto shqetësime. Edhe vetë jam pjesë e atakuar, fshati ku banoi. Është papërgjegjësi totale e kompanisë , është papërgjegjësi totale e atyre që investojnë dhe e udhëheqin projektin. I kam thirrur disa herë dhe herën e fundit para dy jave, ju kam thënë qytetarëve se mundësitë e mia janë këto dhe unë jam gati së bashku me ju të protestoj para zyrave të KEDS. Prej asaj dite që i kam njoftuar edhe ata me këtë qëndrim timin, me gjasë kanë filluar pak të lëvizin por jo ku me ditë sa. Thjeshtë, s`po di çka tjetër për të bërë me ta”, theksoi Kryetari.

**Z. Fadil Gashi (Kryesues):** “Kam një njoftim për ju. Drejtori i Shërbimeve Publike mungon, është bashkë me Nënkryetarin e Komunës në Prishtinë për të nënshkruar një memorandum mes të katër komunave”, tha Kryesuesi Gashi.

**Z. Xhevgjet Berisha: “**Përshëndetje Kryetar, Kryesues, ju kolegë të nderuar dhe gjithë të pranishëm në sallë! Kam një pyetje por merr kohë për përgjigjeje, për drejtorin e Administratës, Binak Sylën dhe drejtorin e Arsimit, Arben Limanin, prandaj përgjigjen ta përgatisin me shkrim për seancën e ardhshme. Pyetja është rreth konkurseve të hapura, listën e atyre që kanë aplikuar, atyre të cilët janë pranuar dhe kriteret që janë përdorë për pranimin e kandidatëve në vendin e punës.

**Z. Fadil Gashi (Kryesues): “** Kërko interpelancë. Nëse doni e bëjmë interpelancë”.

**Znj. Mendohije Duraku: “**I nderuar Kryetar, i nderuar Kryesues, të nderuar drejtorë, të nderuar kolegë dhe gjithë ju të pranishëm! Unë kam dy pyetje për Kryetarin. 1: A e keni në projekt vazhdimin e rregullimit të shtratit të lumit “Klina” në drejtim të Fabrikës së Farërave? Nëse PO, kur mendoni që do të fillohet? 2: A e keni planifikuar trajtimin e ujërave të zeza që derdhen në lumen “Klina”, të bëni një zgjidhje pasi që gjatë verës për banorët që jetojnë në këtë pjesë si dhe qytetarët që i frekuentojnë këto hapësira, kundërmon një erë shumë e rëndë”, u shpreh znj. Duraku.

**Z. Zenun Elezaj (Kryetar i Komunës):** “Mendojmë që ta vazhdojmë projektin e rregullimit të shtratit të lumit “Klina”. Këtë vit e kemi hartuar një projekt-ide të cilën e kemi dërguar në Ministrinë e Mjedisit dhe Planifikimit Hapësinorë. Presim përgjigjen e tyre dhe shpresojmë që vitin e ardhshëm do ta fusin në axhendën e tyre të financimit. Sa i përket trajtimit të ujërave të zeza jemi duke bërë përpjekje në disa drejtime dhe tani jemi në fazën e një marrëveshje bashkëpunimi për kredi e butë “soft loan” me austriakët e që disa nga komunat e Kosovës kanë përfituar dhe t`ju them të drejtën, dje kemi marrë dy oferta për fizibilitet. Ne jemi shprehur të gatshëm që të investojmë me bashkëfinancim, qeveria austriake do të na jep donacion projektin e fizibilitetit dhe këto ditë jemi duke bërë përpjekje me e arritur këtë marrëveshje, e cila do të jetë zgjidhje jo vetëm për atë pjesë por edhe për terë territorin e Komunës së Klinës”, tha kryetari Elezaj.

**Znj. Violeta Zefi:** “Faleminderit Kryesues, i nderuar Kryetar, kolegë dhe gjithë të pranishëm! Kam një pyetje shumë të shkurtër për drejtorin e Urbanizmit. Faktikisht po përcjelli një shqetësim të banorëve të fshatit Ranoc. Siç e dini afër varrezave është një urë e vjetër dhe aty është ndërtuar së voni një urë e re. Ju e dini që ura e re akoma nuk është funksionalizuar. Pyetja e ime konkrete është: Kur do të funksionalizohet kjo urë? Kur do të vihet në shërbim? Sepse ura e vjetër po ju paraqet shumë problem banorëve.

**Z. Lorenc Marleku (Drejtor i Urbanizmit):** “Ajo urë është ndërtuar vitin e kaluar. Aty është defekt i madhi projektit, aty duhet me ndërhy, por mjete financiare nuk kemi pasur. Për vitin e ardhshëm ne planifikojmë. Duhet gjithashtu për ta ndërtuar në të dy anët rrugë. Kjo është arsyeja pse s’kemi ndërhy”, tha Kryetari.

**Z. Fadil Gashi (Kryesues: ”** Kam një njoftim shtesë. Ju njoftoi se seancat nga kjo e tutje transmetohen drejt për drejt në Radio “Alba”.

**Pika e 4-të: Shqyrtimi dhe miratimi I rekomandimeve të Komitetit për Politikë dhe Financa.**

**Z. Fadil Gashi (Kryesues):** “Ju e keni materialin nga Komiteti për Politikë dhe Financa (KPF) për çka KPF ka rekomanduar. Ju e shihni në materiale. Pika 1, pika 2, dhe pika 3 e rekomandimeve janë veç në rendin e ditës që shqyrtohen veç e veç, ndërsa ne na mbetet të tjerat për t’i shqyrtuar në këtë seancë. Realisht janë kërkesa të cilat unë po i lexoj vetëm titujt e tyre sepse besoi e keni lexuar materialin. Kërkesa 1, është e banorëve të fshatit Rixhevë dhe Stapanicë. Kjo kërkesë ka qenë edhe në mandatin e kaluar, është përsëritë edhe kësaj radhe. E ka një pjesë të dokumentacionit por jo aq të nevojshëm për me marr ne në këtë seancë vendim. Ju e dini ligjin për dhënien e hapësirave publike në shfrytëzim, siç janë përcaktuar procedurat për dhënien e këtyre hapësirave, ne edhe në KPF jemi konsultuar dhe kemi rekomanduar që drejtoritë përkatëse të kompletojnë ashtu siç duhet këto kërkesa të arsyeshme. Me gjithë këtë, ne jemi të detyruar me i respektuar procedurat ligjore. Prandaj, në momentin që këto kërkesa kompletohen me dokumentacion nga drejtoritë përkatëse, gjegjësisht nga drejtoria e Urbanizmit dhe Kadastrit, ne me i kthyer përgjigjeje kësaj kërkese. Unë po hap debat. Seanca i ka dy mundësi, ose me i aprovuar rekomandimet , ose me debatuar dhe në fund me i mbështetur”, konstatoi Kryesuesi.

**Z. Enver Berisha:** “Të gjithë ata që i kanë pa këto kërkesa me siguri pajtohen me këto rekomandime. Ne në KPF jemi dakorduar me këto kërkesa prandaj, ne, grupi i asamblistëve të PDK-së i përkrahim”, shtoi anëtari Berisha

**Kryesuesi i Kuvendit, Fadil Gashi pasi pyet se a ka ndonjë sugjerim tjetër nga të pranishmit dhe pasi nuk e merr askush tjetër fjalën, ai e venë në votim dhe rekomandimet e KPF-së për dy kërkesat që kanë natyrën e njëjtë aprovohen me 26 vota PER, asnjë abstenim dhe asnjë kundër.**

**Pas sqarimeve nga Kryesuesi për dy kërkesat e tjera të mbetura nga rekomandimet e KPF, rekomandimet e KPF si tërësi u vunë në votim dhe me 26 vota PËR, asnjë abstenim dhe asnjë kundër u aprovuan nga anëtarët e Kuvendit të Komunës.**

**Pika e 5-të: Shqyrtimi dhe miratimi i Draft-Buxhetit të Komunës 2019-2021 (ref. Drejtoria e FEZH).**

**Z. Esat Raci:** “Në emër të shefit të grupit dhe anëtarëve të PDK, kërkojmë që brenda mundësive tuaja, për këtë pikë të rendit të ditës, të na epet 30 min. kohë për një konsultim të brendshëm”, theksoi anëtari Raci.

**Znj. Elvira Sejdiu:** “I nderuar Kryesues, sot e kemi një mysafir, është Ministri, vjen edhe këtu në Komunë, por edhe në shkollën tonë “Ismet Raci”, prandaj kërkoj një orë pauzë që të arrijmë të jemi prezent edhe këtu edhe në shkollë”, theksoi anëtarja Sejdiu.

**Të gjithë anëtarët e Kuvendit u pajtuan që seanca të bëjë pushim deri në orën 11:30.**

Pas pushimit, Kryesuesi e konfirmon se të pranishëm në sallë janë 24 anëtarë të Kuvendit dhe se seanca mund të vazhdoj punimet.

**Z. Fadil Gashi (Kryesues):** “Orarin nuk e kemi respektuar hiq. Unë ju tregova që kam disa obligime më shumë se personale. Ju tregova që sot në orën 14:00 duhet të jem në Prishtinë në ceremoninë e rivarrimit të eshtrave të ish- Ministrit Ahmet Krasniqi. Ju kërkoj mirëkuptim që piken e 5-të të rendit të ditës ta zhvendosim për të martën në orën 10:00, ndërsa sot të vazhdojmë me pikat tjera. Kërkoj nga ju që paraprakisht ta aprovoni këtë kërkesë timen ”, tha Kryesuesi.

**Z. Enver Berisha: “**Duke e dit peshën dhe rëndësinë që e ka buxheti. Duke e ditur që për qytetarët e Klinës është mjaft i rëndësishëm ky buxhet si dhe duke e pasur parasysh kohën tuaj të limituar, mungesën e Kryetarit në vazhdimin e kësaj seance, por edhe nevojën tonë si grup për konsultime të mëtutjeshme, me qëllim që ky Projekt-buxhet të jetë gjithëpërfshirës dhe i pranueshëm prej të gjithëve. Mendoj që është shumë në rregull propozimi i juaj që të shtyhet kjo pikë për ditën e marte”, theksoi anëtari Brisha.

**Kryesuesi i Kuvendit, Fadil Gashi, e qet në aprovim kërkesën që pika e 5-të e rendit të ditës të shtyhet për të martën në orën 10:00 dhe aprovohet kjo kërkesë me 24 vota PËR, asnjë kundër dhe asnjë abstenim.**

**Pika e 6-të: Shqyrtimi dhe miratimi i Propozim-vendimit për vënien në Diskutim publik të ndryshimeve, harmonizimit dhe spastrimit të Rregullores për Tarifa, Ngarkesa dhe Gjoba Komunale, Dhjetor/2014 (ref. Drejtoria e FEZH).**

**Z. Fadil Gashi ( Kryesues):** “Ju e dini është rregull me i shfrytëzuar të gjitha procedurat kur fillon ndryshimi dhe plotësimi i cilës do rregullore dhe kjo është në interesin më të madh të Komunës. Ne kemi shumë kërkesa që kanë ardhur me filluar kjo procedurë. Ne jemi të obliguar të marrim vendim ose jo më e vënë në diskutim publik. Kisha kërkuar nga gjithë anëtarët e Kuvendit, Komiteteve të këtij kuvendit, me e dhënë kontributin e vet. Prej gjitha OJQ, gjitha bizneseve dhe të gjitha kategorive të tjera, të japin kontributin e tyre në këtë rregullore sepse është një rregullore që i përfshinë të gjithë. Kisha kërkuar që të marrin pjesë në debat me i dhënë vërejtjet, vlerësimet, sugjerimet dhe me e ndihmuar këtë proces. Në seancën e radhës, me na ardhur pastaj me ato plotësime dhe me tekstin e spastruar”, tha Kryesuesi.

**Kryesuesi, Fadil Gashi, e venë në votim miratimin e Propozim - vendimit për vënien në diskutim publik pasi nuk u lajmërua askush për debat dhe me 24 vota PËR, asnjë kundër dhe asnjë abstenim miratohet pika e 6-të e rendit të ditës.**

**Pika e7-të: Shqyrtimi dhe miratimi I Propozim-vendimit për rialokim të mjeteve për projekte kapitale nga buxheti 2018.**

Kryesuesi, Fadil Gashi, i jep fjalën drejtorit të FEZH, z. Aziz Desku për sqarimin e ndryshimit të materialit të marr sot në seancë.

**Z. Aziz Desku:** “Duke respektuar kohën do të mundohem të jem i shkurtë në fjalën time. Ju keni marrë nga KPF një Propozim-vendim për alokim të mjeteve, por materialin që e keni sot para vetes. Ky material ka pësuar disa ndryshime për shkak të rrjedhjes së ngjarjeve të zhvilluara në ndërkohë. D.m.th, dy projekte që kanë qenë në propozim-vendimin e parë janë hequr sepse po mendojmë me i zhvillu procedurat këtë vit dhe me i implementuar. Te kategoria e pagave, është kërkesa që të bëhet një rialokim i mjeteve nga disa programe komunale ku ka teprica të këtyre mjeteve në mënyrë që të rialokohen kryesisht në programet e arsimit ku mendohet të paguhen kompensimet e organizimit të provimeve private që mbahen në shkollën e mesme teknike, dhe dy programe të komunës që për periudhën janar-gusht kanë pasur mungesa të vogla në krahasim me planifikimin e buxhetit. Ndërsa për pjesën tjetër tek projektet kapitale, në bazë të vlerës së punëve të kontraktuara dhe në bazë të vlerës së buxhetit të planifikuar për këto projekte ka rezultuar me tepricë të mjeteve në disa projekte dhe ne fillimisht kemi pas planifikuar të rialokohen në projektin për ndërtimin e sheshit të qytetit por duke llogaritë që mund të na paraqitet si pengesë sepse ky kod i projektit këtë vit nuk ekziston. Ne kemi kërkua që këto mjete të rialokohen në projektet e bashkëfinancimit me donatorë dhe prej aty mund të bëjmë edhe pagesa për ndërtimin e sheshit ku kemi obligime. D.m.th, këto janë 4,5 projekte që vlera e kontraktuar ka rezultuar me vlerë më të vogël se sa që ka qenë buxheti i këtyre projekteve dhe kemi kërkuar që të rialokohen dhe transferohen aty ku kemi mungesa”, theksoi drejtori Desku.

**Z. Enver Berisha:** “Ne, në KPF kemi debatuar për këtë rialokim të mjeteve, përveç dakordimit unë kam një këshillë të vogël-sugjerim. Po vijnë materiale të palexueshme, ndoshta për shkak të printerëve. Unë kam plot faqe këtu që shumë rreshta nga to nuk mund të lexohen. Nuk po arrijmë të kemi një pasqyrë të qartë. Sidoqoftë, unë jam PËR , edhe si grup jemi PËR këtë rialokim të mjeteve nëpër kategoritë ku janë evidentuar”, theksoi anëtari Berisha.

**Kryesuesi i Kuvendit, Fadil Gashi e venë në votim aprovimin e këtyre ndryshimeve në lidhje me rialokimin e majtëve dhe me 24 vota PËR, asnjë kundër dhe asnjë abstenim miratohen ndryshimet e cekura.**

**Pika e 8-të: Shqyrtimi dhe miratimi I Propozim-vendimit të Degës Nisma Socialdemokrate në Klinë, për zëvendësimin e dy anëtarëve në Komitetin për Arsim, Kulturë, Rini dhe Sport dhe Komitetin për Pronë dhe anulimin e Vendimit 01 Nr.06-4742/2018 të dt. 06. 07. 2018.**

**Z. Fadil Gashi (Kryesues):** “Proceduralisht, ne gjithmonë kemi respektuar kërkesat e partive politike për ndryshime e zëvendësime të anëtarëve të vet në komitete. Në këtë pikë, ne fillimisht duhet që të bëjmë anulimin e vendimit të datës 6. 7. 2018 dhe pastaj të marrim vendim për zëvendësim. NISMA në këtë rast ka kërkua që Urim Gashi dhe Liridona Morina të zëvendësohen nga Elvana Gashi dhe Alberina Foniqi-Bojaj”.

**Kryesuesi, Fadil Gashi e venë në aprovim anulimin e vendimit 01Nr.06-4742/2018 dhe aprovohet me 24 vota PER, asnjë kundër dhe asnjë abstenim.** Para se të vihet në votim propozimi për dy anëtarët e ri nga NISMA, fjalën e merr Gjokë Lleshaj, i cili propozon që të mblidhen këto komitete veç e veç dhe të zgjedhin kryetarin e komitetit por kryesuesi Fadil Gashi sqaron se me anulimin e vendimit në fjalë, shkarkohen dy anëtarët e sipërpërmendur dhe pa aprovimin e propozimit për zëvendësim me dy anëtarët e ri nuk mund të mbahet mbledhje për zgjedhje të kryetarit-ve. Pra tani na duhet një votim formal për dy anëtarët e rinj, them formal meqenëse është e drejt ekskluzive e NISMA-s që të zëvendësojë anëtarët e vet. **Më pastaj, vihet në votim dhe me 24 vota PËR, asnjë abstenim dhe asnjë kundër aprovohen dy anëtarët e rinjë në dy komitetet përkatëse.**

**Pika e 9-të: Rishqyrtim i Vendimit për Caktimin e lokacionit për ndërtimin e Çerdhës së fëmijëve në zonën Kadastrale Deiq, Komuna e Klinës sipas shkresës së MAPL.**

**Z. Fadil Gashi (Kryesues):** “Ministria e MAPL ka kërkua që ta rishikojmë vendimin e marrë nga KK i Klinës për këtë lokacion. Ne jemi të obliguar që të presim afatet për konfirmim të ligjshmërisë. Nuk janë respektua afatet nga të dy Ministritë, ajo e planifikimit hapësinor dhe as nga Ministria e pushtetit lokal. Kjo e dyta ka qenë e detyruar me e pritë të paren. Kërkesa e Ministrisë së planifikimit hapësinor është jashtë arsyes, e ka marrë përgjigjen të cilën e keni edhe ju atë përgjigjeje nga zyra ligjore. Lokacioni ku është marrë vendimi për ndërtimin e kësaj Çerdheje, nuk ka plane zhvillimore urbane, nuk ka plan rregullativ dhe nuk ka plan hapësinor. Për zona ku nuk ekzistojnë këto plane nuk mund të kërkohet diçka që nuk ekziston. Ato plane janë për Qendrën, zonën urbane. Kërkoj nga Kuvendi që ta rishqyrtojmë këtë vendim dhe të thirremi në përgjigjen e Zyrës ligjore që e ka dhënë për këtë çështje. Zyra ligjore e Komunës jua ka dërguar përgjigjen Ministrive përkatëse dhe ne si kuvend ta mbështesim këtë përgjigje të ZL”.

**Z. Tunë Dedaj: “**Meqenëse lokacioni për këtë Çerdhe është në fshatin Deiq, lokacion prej nga vij unë, unë I kam njoftua banorët e këtij fshati, askush prej tyre nuk është kundër prandaj jam paksa is hqetësuar nga ky vendim i Ministrive për rishqyrtim. Propozoj që të procedojmë njëjtë sikurse kemi vepruar me marrjen e atij vendimi”, theksoi anëtari Dedaj.

**Z. Fadil Gashi (Kryesues):** Projekti është duke u implementua dhe s`ka asnjë pengesë, sepse ne nuk kemi bërë asnjë shkelje. Mendoj që ata nuk e kanë pasur informacionin se zona ku po ndërtohet Çerdhja e Fëmijëve nuk ka plane të tilla. Pra, nuk kemi plane të tilla për zonat rurale. Prandaj, më lejoni që ta vejë në votim se a qëndrojmë prapa përgjigjes së Zyrës Ligjore për këtë çështje, si rishqyrtim i kërkuar nga MAP”, konstatoi kryesuesi Gashi.

**Kryesuesi i Kuvendit, Fadil Gashi, e venë në votim dhe me 24 vota PËR, asnjë kundër dhe asnjë abstenim, miratohet përkrahja e përgjigjes së Zyrës Ligjore si rishqyrtim i Vendimit për caktimin e lokacionit për ndërtimin e Çerdhes së Fëmijëve në Zonën Kadastrale Deiq.**

Pas përfundimit të pikës së 9-të të rendit të ditës, Kryesuesi e mbylli seancën duke kërkuar nga anëtarët e Kuvendit që të jenë të pranishëm të martën, më datën 25.9.2018, në vazhdimin e seancës me pikën e 5-të të rendit të ditës.

**Procesmbajtësi Kryesuesi,**

**Skender Behramaj Fadil Gashi**